text: Esbjerg-profil: Europa-succes holder humøret oppe
  07 november 2013 kl. 16.15
  Det har været en trist halvanden måned i Superligaen for Esbjerg, der til gengæld gør det godt i Europa.
  Med fire superliganederlag på stribe og en pokalfiasko mod Lyngby fra den næstbedste række har Esbjerg ramt en elendig stime på hjemlig grund.
  Men den samtidige succes i Europa har gjort, at nedturen ikke føles så voldsom, og en sejr over Elfsborg i aften kan sætte nyt liv i humøret i det vestjyske.
  - Vi er inde i en lidt træls periode, siger backen Jonas Knudsen.
  - Når man får en god start, som vi fik i denne sæson, og det hele bare kører, så får man også selv andre forventninger, end at man bare taber hele tiden.
  - Men til gengæld har de succeser, vi har haft i Europa, de tager også toppen af snakken om hjemlige problemer, siger Jonas Knudsen.
  U21-landsholdsspilleren mener, at noget af grunden til nedturen i Superligaen kan være, at forventningerne fra omgivelserne og spillerne selv er vokset i takt med de gode resultater.
  Det har holdet ikke helt vænnet sig til. 2-1-sejren i den omvendte kamp mod Elfsborg for to uger siden, fik heller ikke sparket Esbjerg-mandskabet i gang igen.
  - Der bliver talt mere om os, og det kan vi jo alle sammen mærke. Der er kommet mere fokus, og jeg synes egentlig, at vi har håndteret det meget godt.
  - Men måske har det alligevel lidt at sige. Jeg troede, at sejren i Elfsborg ville have givet os noget, men så gik vi hjem og tabte igen.
  Esbjerg og Elfsborg spiller i aften klokken 19 på Blue Water Arena.
  